Príloha 3: Protimonopolný úrad

Protimonopolný úrad patrí medzi ostatné ústredné orgány štátnej správy. Počas roka 2002 tu prebieha pilotný projekt zavedenia interného (výkonnostného) kontraktu.

Úlohou interného výkonnostného kontraktu je zabezpečiť platformu pre komunikáciu cieľov (úradu a jeho jednotlivých zložiek) a rámce pre hodnotenie ich plnenia až po hodnotenie výkonov jednotlivých pracovníkov. Interný výkonnostný kontrakt je manažérskym nástrojom, ktorý využíva vedenie organizácie (v prípade Protimonopolného úradu vládou predsedníčka a podpredseda) a vedúci služobného úradu v oblastiach cieľov organizácie, ich presadzovania a väzby na hodnotenie a motiváciu zamestnancov. 

V tejto prílohe stručne opíšeme jednotlivé zložky výkonnostného kontraktu na Protimonopolnom úrade a ich úlohu.

Pri príprave výkonnostného kontraktu bolo v prvom rade potrebné jasne definovať víziu a strategické ciele úradu. Tie sú úzko spojené i s návrhom ukazovateľov ich plnenia. Ďalšia väzba smeruje k systému hodnotenia jednotlivých pracovníkov.

Protimonopolný úrad definoval 4 svoje hlavné strategické ciele. Pri každom z nich sú definované viaceré ukazovatele, nie sú však pri nich stanovené žiadne konkrétne ciele, ktoré sa majú dosiahnuť. Tie budú určené až v internom kontrakte na rok 2004 na základe získanej údajovej databázy z roku 2003 (pretože počiatočný bod musí byť známy predtým, ako sa stanovia akékoľvek ciele). 

Nie všetky ukazovatele v internom kontrakte sú vhodné na to, aby k nim boli priradené aj ciele výkonnosti. V niektorých prípadoch by to napríklad mohlo spôsobiť neželané správanie (napr. ak by sme chceli zvýšiť počet odhalených porušení súťažných pravidiel povedzme o 2% ročne). Z tohto dôvodu sú viaceré podobné ukazovatele len pre riadenie užitočnou štatistickou informáciou a v texte sú označené kurzívou. Interný kontrakt a jeho ukazovatele mohli byť navrhnuté mnohými rôznymi spôsobmi; budú preto priebežne vyhodnocované s vedomím, že interný kontrakt samotný nie je cieľom, ale prostriedkom na vylepšenie služieb, ktoré Protimonopolný úrad poskytuje slovenskej ekonomike a spoločnosti. Aj v prípade, že interný kontrakt určí konkrétne ciele (napr. ohľadom času riešenia prípadov), nepredstavuje žiaden právny základ uplatňovania akýchkoľvek nárokov. Nie je to špeciálnym ustanovením tohto interného kontraktu, ale všeobecné pravidlo využívané vo vyspelých krajinách pri riadení výkonnosti. Jedným z významných dôvodov je, že právne záväzné ciele výkonnosti by boli zväčša menej ambiciózne a ich výber tiež oveľa opatrnejší až rizikovo averzný.

V rámci interného kontraktu definoval Úrad štyri strategické oblasti svojej činnosti, vrátane ukazovateľov monitorujúcich stav v týchto oblastiach.

1.	Efektívne uplatňovanie pravidiel hospodárskej súťaže
Nástroje: 
•	aplikácia zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných orgánov štátnej správy Slovenskej republiky v znení neskorších predpisov, zákona o skupinových výnimkách zo zákazu dohôd obmedzujúcich súťaž (účinnosť nadobúda 1.10.2002), 
•	vyhlášok č. 167-168/2001 týkajúcich sa podrobností o výpočte obratu a podrobností o náležitostiach oznámenia koncentrácie, metodických usmernení za účelom jednotnej aplikácie ustanovení zákonov o ochrane hospodárskej súťaže,
•	monitorovanie a dozor nad uplatňovaním pravidiel hospodárskej súťaže  iných právnych predpisov, zverených do kompetencií iných orgánov štátnej správy.

Ukazovatele: 
•	počet vyšetrených prípadov, pri ktorých každý prípad bude hodnotený na základe „Friday index“ bodového systému (metodika jeho výpočtu tvorí prílohu kontraktu) vzťahujúceho sa na stupeň obtiažnosti a náročnosti každého prípadu,
•	%-ne vyjadrenie počtu  rozhodnutí, kde bolo preukázané porušenie pravidiel hospodárskej súťaže vrátane eliminácie negatívnych dopadov na hospodársku súťaž z celkového počtu vydaných rozhodnutí,
•	počet uplatňovaní ustanovenia § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných orgánov štátnej správy Slovenskej republiky v znení neskorších predpisov, % podiel prijatých opatrení v zmysle § 39 zákona
•	%-ne vyjadrenie počtu začatých konaní ex offo z celkového počtu konaní.

2.	Presadzovanie súťažných princípov a kultúry

Nástroje: 
•	formálna úroveň: podpora a presadzovanie princípov ochrany a podpory hospodárskej súťaže pri vytváraní koncepčného ekonomického a právneho rámca fungovania ekonomiky SR využitím inštitútu legislatívnych pravidiel a aplikácie zákona č. 575/2001 Z. z. o organizácií ústrednej štátnej správy,
•	neformálna úroveň: informačná kampaň zameraná na objasňovanie prínosov a prospechu konkurencie pre spotrebiteľov, resp. občanov.

Ukazovatele:
•	z počtu návrhov ekonomických koncepcií a návrhov právnych úprav súvisiacich s problematikou hospodárskej súťaže a možnosťou jej obmedzenia, počet pozitívnych presadení súťažných princípov zo strany úradu,
•	zavedenie merača sledovanosti web stránky úradu a meranie intenzity sledovania aktualizovaných stránok úradu v časových radách,
•	počet mediálnych prezentácií úradu v štrukturálnom členení vzťahom na výpovednosť a obsah poskytnutých informácií,
•	na základe vypracovaného dotazníka oslovenie verejnosti s väzbou na odozvu vnímania aktivít úradu – printová a elektronická forma,
•	počet vybavených žiadostí prostredníctvom zákona č. 211/2000 Z. z. o slobodnom prístupe k informáciám a o zmene a doplnení niektorých zákonov.

3.	Zefektívnenie a skvalitnenie internej činnosti úradu

Nástroje: 
•	skvalitnenie ľudských zdrojov Úradu vytvorením systému hodnotenia výstupov každého pracovníka, vytvorením mechanizmu tvorby realizačných tímov na operatívne riešenie úloh prioritných charakterov (podľa dôležitosti a náročnosti),
•	doriešenie presunu informácií tak po horizontálnej, tak aj po vertikálnej stránke z jednotlivých organizačných útvarov z hľadiska vyššej informovanosti zamestnancov.

Ukazovatele:
•	miera fluktuácie pracovníkov v časových radách,
•	vytvorenie systému hodnotenia pracovníkov vrátane prijatia opatrení v súvislosti s výsledkami hodnotenia,
•	zavedenie permanentného vzdelávania pracovníkov (plán, intenzita),
•	vytvorenie mechanizmu tvorby realizačných tímov na operatívne riešenie úloh prioritných charakterov vrátane včleňovania resp. integrácie nových menej skúsených pracovníkov do riešiteľských tímov.
•	vytvorenie systému motivačných nástrojov

4.	Zefektívnenie kvality výstupov úradu smerov k podnikateľských subjektom, verejnosti, štátnym orgánom prostredníctvom dodržiavania a vyhodnocovania vytvoreného „kódexu“ zameraného na túto oblasť

Tento cieľ je orientovaný na 3 skupiny odberateľov výstupov úradu: 
•	podnikateľské subjekty – dôraz na včasné a dôkladné prešetrenie a meritórne rozhodovanie vo veci obmedzenia hospodárskej súťaže, 
•	verejnosť – transparentnosť, väčšia konkretizácia a aktualizácia súvisiaca so zverejňovaním informácií o činnosti úradu, stanoviskách a postojoch úradu k aktuálnemu ekonomickému dianiu, 
•	štátne orgány – budovanie systému spolupráce relevantných štátnych orgánov za účelom koordinácie činností súvisiacich s hospodárskou súťažou.

Ukazovatele:
(Niektoré z ukazovateľov sú spoločné pre strategickú oblasť 2 a oblasť 4.)

podnikateľské subjekty
•	vyhodnocovanie štatistického sledovania dĺžky konaní podľa jednotlivých praktík vrátane zdôvodnení potreby väčšieho časového priestoru pre vydanie rozhodnutia,
•	vyhodnotenie počtu zrušených a vrátených rozhodnutí druhostupňovým orgánom z dôvodu nedostatočného prešetrenia prípadu,
•	vyhodnotenie účinnosti sankčnej politiky voči podnikateľským subjektom,

verejnosť
•	počty vstupov na webovskú stránku úradu,
•	počty žiadostí verejnosti o poskytnutie servisu zo strany úradu,
štátne orgány
•	počet komisií a dĺžka spolupráce vrátane výstupov z týchto komisií.		

S interným kontraktom úzko súvisí systém merania obtiažnosti a významnosti riešených prípadov - tzv. Friday index a systém hodnotenia výkonov jednotlivých pracovníkov. Systém hodnotenia pracovníkov sa líši podľa 3 kategórií: 
1.	pracovníci ekon. odboru, kancelárie predsedníčky, osobného úradu, 
2.	pracovníci odb. informatiky, 
3.	pracovníci výkonných odborov a odb. pre druhostupňové konanie.

Pri každej kategórii sú stanovené hlavné kritériá hodnotenia a ich váha. Najpodrobnejšie je rozpracované hodnotenie kategórie 3, keďže berie do úvahy napr. Friday index (počet riešených prípadov a ich významnosť a obtiažnosť), stupeň kvalitatívneho a časového aspektu riešeného prípadu, frekvenciu účasti na riešených prípadoch tímu, počet individuálnych prípadov a počet prípadov, v ktorých bol pracovník garant prípadu, počet opomenutých súťažných problémov v rámci pripomienkového konania, a iné.